
  Magyarország története 1944 után


  (Carlile Aylmer Macartney 1965-ben

  írott könyvvázlatának módosított kivonata)


  Horthynak 1944. október 15-én sikerült kiugrania a háborúból, különbékét kötött a szövetségesekkel, akik a következő feltételeket támasztották: 1) azonnali tűzszünet a szövetséges csapatokkal szemben; 2) a magyar hadsereg fegyvereit a németek ellen fordítja; 3) az ország azonnali hatállyal megnyit északon egy húsz kilométer széles folyosót a szovjeteknek, hogy azon keresztül nyomuljanak nyugatra.


  A harcoló német csapatokat sarokba szorítják, majd foglyul ejtik, ám egy csapat mindenre elszánt, elvakult nyilas suhancokból álló csoport merényletet követ el a kormányzó ellen, és agyonlövik, majd elmenekülnek. A szövetségesek a fegyverszünetet követő kavarodásban ifj. Horthy Miklóst ismerik el az államfő ideiglenes utódjának, nem utolsósorban azért, mert a Nemzeti Front teljes egészében az angolbarát Nicky mögött áll. Az ifjabb Horthy a szövetségesek javaslatai alapján átmeneti kormányt nevez ki Dálnoki Miklós Béla vezetésével. A kormány főleg kisgazda és szocdem politikusokból áll. A választások rendszerének kidolgozását Bibó Istvánra bízzák.


  A 46-os választások után egységkormány alakul, benne a szociáldemokratákkal, a kisgazdákkal és néhány apró polgári párttal. A kormányfő a kisgazda Nagy Ferenc, a köztársasági elnök pedig Horthy Nicky. Mivel az ország különbékét kötött, ezért nem kerül a SZEB ellenőrzése alá, és zónákra sem osztják, de a szovjetek nyomatékos kérésének megfelelően az Északi Folyosó továbbra is rendelkezésükre áll. Az ország két kézzel kap a Marshall-segély felé, és lassan, de biztosan nekiállnak az újjáépítésnek. A New Yorkból hazatért kisgazda politikus, Eckhardt Tibor erőteljes nyomására – és Nicky hathatós támogatásával – a segélyből egyfelől a mezőgazdaságot állítják talpra, másfelől meg eszetlen közlekedési fejlesztésekbe kezdenek: az országot vasútvonalak szelik át, az ötvenes évek elejére megépül Ferihegy 2, majd 64-re már Ferihegy 4 is. A Duna Újpesttől Csepelig gyakorlatilag egyetlen hatalmas szabadkikötő. Német mintára autóutakat építenek, amik főleg kelet felé biztosítanak gyors átjutást – lévén hogy a magyar kormány, Eckhardt javaslatára, úgy lavíroz, hogy kereskedelmi kapocs legyen Kelet és Nyugat között. Minden, a két blokk közötti kereskedelmi tevékenység Magyarországon keresztül zajlik. Az országra relatív jólét köszönt, Budapestet teljesen átépítik, új Városháza épül, az Attila utat és a Krisztina körutat újratervezik, a Deák téren két új hotel áll, a Tabánban pedig új városrészt húznak fel.


  1955 őszén az utolsó szovjet katona is elhagyta Ausztria területét, így a most már deklaráltan is semleges ország visszanyerte az önállóságát. A szovjetek viszont egy év elteltével még mindig nem adták vissza az Északi Folyosót a magyar kormánynak, logisztikai és infrastrukturális indokokra hivatkozva. A most már Tildy Zoltán vezette kormány folyamatosan próbál nemzetközi fórumokon is nyomást gyakorolni Hruscsovra, de kevés sikerrel. A jelen lévő szovjet csapatok száma hónapról hónapra lassan csökken, de 1956 őszén még mindig húszezer katona és több hadosztálynyi tank állomásozik a Folyosó területén. Egy váratlan sportesemény azonban nem várt löketet ad a szovjetek távozásának.


  Az Aranycsapat nem elég, hogy 1953-ban 6:3-ra megverte a briteket a Wembley-ben, még 1954-ben is sikerült legyőznünk Bernben a németeket. A magyar foci a világ legjobbja, éppen ezért hatalmas pofon, hogy a válogatott egy barátságos mérkőzésen kikap a szovjetektől 1956 októberében Moszkvában, 6:1-re. A csapatot nem fogadja ünneplő tömeg Ferihegyen, úgy kell vonattal az országba csempészni őket, dühödt tömegek vonulnak az utcára, Budapesten megáll az élet. Kádár János, a BRFK szocdem vezetője ellenáll párttársa, Marosán György belügyminiszter követelésének, hogy a tüntetéseket karhatalommal verjék le. A vesztes meccs miatti forrongás azonban hamarosan politikai színezetet kap, mert a tömeg megindul a szovjet nagykövetség felé, követelve a csapatok távozását. Kádár nem akadályozza meg, hogy a tüntetőkhöz rendőrök is csatlakozzanak. Marosán – a kormány egyetlen szociáldemokrata minisztere Kéthly Anna miniszterelnök-helyettes mellett – utasítja Kádárt, hogy oszlassa fel a tömeget, ő viszont nem hajlandó erre, mindössze széles kordont vonat a követség köré. A pesti zavargások híre pillanatok alatt eljut vidékre is, és napokon belül fegyveres felkelők jelennek meg az Északi Folyosó határvárosainál: Miskolcon, Nyíregyházán és Győrben. A nem titkoltan Moszkva-barát Marosán rendőri alakulatokat vezényel a Folyosó védelmére, és október 23-án kitör a forradalom, ami az államrendet egyelőre nem veszélyezteti – és nem is fogja, mert Kádár egy ügyes politikai húzással felismeri, hogy melyik a jó oldal, és párttársát, barátját, harcostársát, Marosánt elárulja: a BRFK egységeit utasítja a tüntetők védelmére, és közli a szovjet követséggel, hogy csak ideig-óráig képes garantálni a biztonságukat. (A fegyverszüneti egyezmény, majd a magyar állam elismeréséről szóló nemzetközi szerződés már 1946-ban explicite megtiltotta az országnak, hogy húszezer főnél nagyobb hadserege legyen, ahogy azt is, hogy bármiféle nemzetközi katonai szövetséghez csatlakozzék – tehát a Magyar Hadsereg nemcsak képtelen megvédeni a Folyosót, de Tildy sem akarja/meri bevetni a felkészületlen, és köztudottan szovjetellenes katonaságot.) A szabadkikötőkben álló szovjet raktárakra is kiterjedő utcai harcok kezdete után egy héttel a nemzetközileg ismertebb Kéthly miniszterelnök-helyettes a brit kormányfőhöz és az amerikai elnökhöz fordul, hogy szerezzenek érvényt a szovjetek kivonulását garantáló egyezménynek. Hruscsov továbbra is adminisztratív és logisztikai okokra hivatkozik, majd belengeti, hogy amennyiben bármilyen atrocitás éri a szovjet csapatokat, kénytelenek lesznek arányosan választ adni. A fenyegetést mindenki érti – Kádár is.


  A forradalmi hangulat akkor hág a tetőfokára, amikor a pletyka szárnyra kel: Marosán állítólag szándékosan provokálni akarja a szovjet csapatokat, hogy azok kénytelenek legyenek fegyveres konfliktusba keveredni azzal a céllal, hogy elfoglalják az országot. Marosán ráadásul egy tüntetésen spontán felszólalva megfenyegeti a tömeget, hogy beléjük lövet. Tildy kezéből kicsúszni látszik az irányítás, a helyzet napról napra feszültebb, amikoris november 4-én Kádár szól rádióüzenetben az országhoz, és közli: reggel a parancsára letartóztatták Marosán Györgyöt államellenes szervezkedés vádjával. A köztársasági elnök Marosán helyére Kádárt nevezi ki, majd Kéthly Anna társaságában Bécsben találkozik a Szovjetunió ENSZ-nagykövetével, ám mire tárgyalóasztalhoz ülnének, a televízió és a rádió arról ad hírt, hogy a szovjet csapatok feltűnő gyorsasággal hagyják el a Folyosó területét. A hírre a tiltakozások alábbhagynak, de a tömeg egy része, valamint az ellenzék és a sajtó is új választások kiírását követeli, mert láthatóan megroppant a kormányba vetett bizalom. Tildy lemond, Nicky új választásokat ír ki, amelyet az akkor már hetvenkét éves Bajcsy-Zsilinszky vezette kisgazdák nyernek. Az agg Bajcsy abban reménykedett, hogy a szovjetek 1955-ös kivonulása után – amelyet ő maga vezényelt le – végre megpihenhet, de nem így történik. A szocdemek leszerepelnek a választásokon, Bajcsy pedig Kádártól megvonja a belügyi tárcát, és visszarakja a BRFK élére.


  Az országba 57 elejére visszatér a nyugalom, és néhány határincidenst leszámítva a románokkal, semmi sem gátolja a gazdasági fejlődést és a politikai stabilitást.


  Pesten a magyar gyártású Penték és Fesztiválok mellett Opelek és Simcák gurulnak az utcákon, a várost behálózza a metró, villamossal bárhova el lehet jutni, folyamatosan épülnek az önkormányzati lakások, az Astoria bárjában Horace Silver és Nat Adderley adják egymásnak a kilincset. A kultuszminiszter Szerb Antal, a Zeneakadémiát Kodály vezeti, a Konzit Bartók. 1961-ben Szenkuthy Miklós Nobel-díjat kapott, Fábry Zoltán pedig Oscar-díjat nyert Az ötödik pecséttel. Az országban nyoma sincs se a kommunistáknak (de még a szocialistáknak sem), ahogy a nyilasoktól is teljesen meggyomlálták a közéletet. Kádár mellett egyedül Rajk László neve ismert, mint rádiós jegyzetíróé. Az egykori vonakodó csatlós jó értelemben vett kompországként szolgálja egyszerre a Nyugatot és a Keletet, ennek kiváló példája az 1968 nyarán a Mexikó helyett sebtében Budapesten megrendezett olimpia, amely a lehető legjobb fényben helyezte fel az országot a világtérképre, és ezt még a szomszédos csehszlovákiai események sem tudták beárnyékolni.

  Ahogy mindenki pontosan emlékszik arra, hogy hol volt, és mit csinált hatvanhárom november huszonkettedikén, amikor Kennedy elnököt megölték, úgy fog mindenki még ötven év múlva is emlékezni arra, hogy mit csinált, amikor hetven október tizenhatodikán Horthy köztársasági elnököt felrobbantották a Gellérthegyi Sikló kocsijában – az avatásra váró Függetlenségi Emlékművel és három nagykövettel együtt.


  Este negyed hét volt, egészen pontosan hat óra tizennyolc, Gotham City kilencedik emeletén, a Készenléti Parancsnokság ideiglenesen kialakított termében álltam egy rakat monitor előtt, és ugyan még mindig nem dohányzom, de azért néha beleszagoltam a levegőbe, hogy szívjak egy keveset a kollégák cigaretta- és pipafüstjéből. Különös módon megnyugtatónak éreztem a helyiséget bodros hullámokban betöltő dohányillatot.


  A helyiségben két sor asztal mögött ültek a Budapesti Rendőr-főkapitányság legjobbjai, akiket személyesen válogattam ki erre a feladatra, és akiket Kádár főkapitány kivétel nélkül jóváhagyott. A monitorokat fiatalabb tisztek figyelték olyan elhivatott koncentrációval, ahogy én bámultam kölyökként a moziban Superman kalandjait a Fleischer-féle fekete-fehér rajzfilmeken. A tévécsatornák mindegyike a helyszínen volt, és mi természetesen az élő közvetítést is láttuk, de nemcsak azt, hanem a többi kamera képét is, amelyek különböző pontokon állva követték az eseményeket arra várva, hogy az adásrendező bármikor az ő felvételüket vágja adásba.


  A második sorban idősebb kollégák ültek, előttük vagy telefon, vagy URH-rádió, amelyekkel a kapcsolatot tartották a helyszínen tartózkodó civil és egyenruhásokkal. Az ablakhoz legközelebb eső asztal végén állt a Honvédelmi Tanáccsal állandó összeköttetést biztosító régimódi bakelittelefon, egyfajta múzeumba illő mementóként. Bár mindenre fel voltunk készülve, csak egyszer fordult meg a fejemben, hogy ezt a telefont fel kell majd vennem, de akkor is elhessegettem a gondolatot, elvégre mindent megtettünk az esemény biztonságáért, nyilván minden lépést összehangolva a tényleges helyszín- és személyvédelmet biztosító Köztársasági Őrezred vezetőivel – és persze a Védelmi és Hírszerzési Szolgálattal, mert ők voltak az alfa meg az ómega, ők adták a zöld lámpát, mindenről tudtak, és ha egyszer ők azt mondták, hogy nincs ellenséges fenyegetésről tudomásuk, az ország belső nyugalmát és biztonságát semmi sem veszélyezteti, akkor az úgy van, az a szentírás, az kőbe van vésve. És ha nem is lehet hátradőlve szotyolázni, de nem kell csőre töltött fegyverrel, ugrásra készen várni egy esetleges támadásra.


  A VHSz összekötője, dr. Wiesenthaner tar koponyáját simogatta, miközben vastag szemüvege mögött apró szemének hideg pillantása egyik monitorról a másikra ugrott. Az ő ötlete volt a tévétársaságok helyszíni kameráit bekötni a Készenléti Parancsnoksághoz. Mint egy goromba, idős bulldog, úgy tartotta a szájában a témát, és mindenkire morgott, aki nem támogatta a monitorok ötletét. Technikailag nehezen volt megvalósítható – mondták, mert erről a kevésnél is kevesebbet tudok –, ráadásul olyan csillagászati összegért, hogy a rendőrség nem is tudta volna önállóan állni a cehet, de erre van ott a VHSz meg a büdzséje, ami évről évre csak egy szám, egy összeg, a végén szép sok nullával, de hogy ez mit takar, hogy ebből mire (és kire) futja, azt az országban másfél tucat embernél több nem tudja, és én nem is akarok közéjük tartozni.


  Az egyik radiátor öregesen nyögdécselt az ablak alatt, amikor dr. Wiesenthaner megszólalt:


  –Indulnak.


  Meglapogattam az egyik URH-rádiót kezelő őrmester vállát, és odaléptem a monitorok elé. A legnagyobb mutatta a tévé élő közvetítését, amit rajtunk kívül körülbelül hatmillióan nézhettek az országban. A tévé munkatársai ennyit saccoltak, nem mintha ez bármit számított volna.


  Így aztán velünk együtt circa hatmillióan látták az elképzelhetetlent.


  A Duna túlpartján álló kamerák egyike a nagytotált mutatta: a Citadellához felfutó összekötő Sikló pár hónapja átadott nyúlánk, hídszerű tartóelemét. Egyik végében Horthy köztársasági elnök állt a kíséretével, apró kis pálcikaembereknek tűntek csupán, ahogy szép lassan szálltak be a sikló kocsijába. Az elegáns hídelemsor túlsó végén felfoghatatlan látványt nyújtott az égbe nyúló Függetlenségi Emlékmű, amit sikerült valahogy teljes egészében fehér vászonnal letakarni, jóllehet mindenki tudta, mit ábrázol, hiszen egy harmincnyolc méter magas építményt nem lehet titokban felhúzni a Várhegy oldalában, és a cél sem ez volt. A szelíd este sötétségét határozottan és egyáltalán nem diszkréten kergette el a rejtett reflektorok fehér fénye, amely drámai módon világította be az ünnepi este útvonalának induló- és végállomását.


  Minden rendben volt, minden a helyén volt, minden készen állt arra, hogy a köztársasági elnök a vendégeivel karöltve beszálljon a kocsiba. Minden rendben volt. Minden.


  –Kedves nézőink! Most kezdetét veszi az az esemény, amelyre az egész ország várt – szólalt meg a televízióból Kocsis Vali, mindenki Kocsis Valija, elkezdve azt a közvetítést, amely az azóta eltelt négy napban mindenkibe beleégett. Én is szóról szóra emlékszem Kocsis Vali hangjára, szóról szóra, hangsúlyról hangsúlyra, emlékszem minden egyes bársonyos s-re és szolidan roppanó r-re.


  –Percek kérdése csak, hogy lehulljon a lepel a Függetlenségi Emlékműről, amely végül nem várt viták lezárásaként épült meg a Citadellán, hogy egyszerre képviselje Magyarország és minden egyes lakójának szabadság iránti vágyát és a függetlenség iránti elkötelezettségét. De miket beszélek – nevetett fel Kocsis Vali –, nem akarom elvenni a köztársasági elnökünk szavait, már csak azért sem, mert utoljára az olimpia megnyitóján szólalt meg ifj. Horthy Miklós, és akkor is rövidre fogta a mondandóját. Nézzék el nekem, ha kicsit meg vagyok hatódva – hallgatott el egy pillanatra a műsorvezető, mire dr. Wiesenthaner váratlan gyengédséggel mormolta:


  –Nincs egyedül, Valika.


  Rám pillantott, zavartan megvakarta a tarkóját, és kisfiús félmosollyal megrántotta a vállát. Annyira meglepődtem, hogy reagálni sem tudtam. A rettegett dr. Wiesenthaner.


  –Nézzék csak, ahogy az illusztris vendégek beszállnak a sikló kocsijába. Horthy Nicky, elnézést, az elnök előre engedi Herr Oberroithert, a német, Mr. Wailest, az amerikai és Vasziljics Vinogradov szovjet követet. A nemzetközi diplomáciában szokatlan, hogy a meghívó ország, jelesül Magyarország, kifejezetten nagyköveti szintű képviseletet preferál egy jeles nemzeti ünnep alkalmából, és Horthy elnököt az ellenzék részéről rengeteg bírálat érte, amiért egyszerre akart egy visszafogott, bensőséges, ugyanakkor nemzetközileg mégis jegyzett, elismert ünneplést tartani. Egyes elemzők azt sugallták, hogy a színfalak mögötti tapogatózások eleve kizárták Nixon, Podgornij és Brandt jelenlétét, de ha ez valóban így is volt, semmit nem változtat a lényegen. A nagykövetek személyesen nyújtották át a három ország vezetőjének üdvözletét a Parlament délelőtti ülésén, majd olvasták fel az amerikai kongresszus, a német Bundesrat és a szovjet Legfelsőbb Tanács Elnöksége tagjainak üdvözlő sorait – folytatta Kocsis Vali, miközben bevágták a képsorokat az emlékezetes ülésről. – Magyarország nemzetközi helyét és szerepét mi sem érzékelteti jobban, mint hogy ezen három nagyhatalom nagykövetei szinte barátokként üdvözölték egymást, ami valójában tükrözi is azt, ahogy mi tekintünk erre a három országra. De kanyarodjunk vissza a jelen pillanathoz, hiszen perceken belül megláthatja mindenki a Függetlenségi Emlékművet, amelyet Horthy elnök a három nagykövet társaságában fog leleplezni. Nézzék, ahogy a sikló kocsija lassan elindul.


  A képsorokon Horthy és a három nagykövet a kocsi hatalmas üvegfala mögül szemlélték az alattuk elterülő várost, a testőrök visszahúzódtak a sarokba. Az egyik kamera közelire váltott, és kicsit remegve követte a kocsi lassú haladását, viszont jól lehetett látni az utasok arcát. Horthy fáradt, megnyúlt vonásain még mindig látszott az öröm, amit az alkalom felett érzett, és aminek tegnapi tévébeszédében is hangot adott. Nem tagadom most sem, akkor sem tagadtam: öröme a mi örömünk volt. Még Gosti sem bírt magával, pedig ő be van oltva – szokta is mutogatni a gyerekkori oltás nyomát a vállán – a nacionalizmus minden formája ellen, szóval még Gosti is így emelte a hét elején a poharát a kocsmában:


  –Huszonöt kibaszott független év, Albi, azt hittem, előbb rágják a májamat éhező temetői rókák, mint hogy ezt megérjük!


  A tévében ismét nagytotálban néztük, amint a sikló kocsija közeledett a Citadella felé, amely fölött ott magaslott a szobor, a Függetlenségi Emlékmű fényszobra, és arra lettem figyelmes, hogy szinte gyermeki kíváncsisággal várom az acél-beton-üveg monstrum első felvillanását.


  Volt is villanás, de nem az, amire számítottunk. Ez a villanás robbanás volt, olyan fényes és erős, hogy többen a szemük elé kapták a kezüket a teremben. Annyiszor gondoltam már, hogy mindent láttam, hogy nem lehet meglepni, kizökkenteni, kimozdítani a hivatásos nyomozó nem hivatalos munkaköri leírásába tartozó rezignáltságából. Oly sokszor, hogy magam is elhittem: ez a valóság, ilyen és ez vagyok.


  Amikor a köztársasági elnököt és a három nagykövetet szállító kocsi tűzcsóvaként megremegett, azonnal a telefonért nyúltam, ösztönösen, vagy talán azért, mert valahol tudat alatt abban reménykedtem, hogy aki felveszi, majd választ ad arra, hogy mi történhetett. Aztán kiejtettem a kagylót a kezemből, mert ahogy a füst lassan tisztulni kezdett, és Kocsis Vali visszafogott hisztériától remegő hangja kommentálta a látottakat, a kamera felpásztázott a romokról a Citadella túloldalán magasló, fehér lepel takarta szoborra, amely szinte érezhetően vibrálni kezdett. Mint amikor az ember megpöccent egy hangvillát a körmével. Elsőre még csak kicsit búg, de ha nagyon közel hajolunk hozzá, akkor látni lehet, ahogy mozog a két fémrudacska.


  Ekkor már mindenki állt a teremben. Kocsis Vali hangján kívül mást nem lehetett hallani, amíg az egyik fiatal, lófarkas tisztet rázni nem kezdte a zokogás. A szobor, a fényszobrunk, függetlenségünk emlékműve lassan abbahagyta reszketést, és mintha mély levegőt vett volna, mielőtt talapzata megrogyott, majd kísérteties csendben összeomlott, és rádőlt a szomszédos kilátóra, onnan le a hegyoldalba, maga alá temetve mindent és mindenkit.


  Nyelni akartam, de nem tudtam. Dr. Wiesenthaner lehajolt, felvette a telefonkagylót a földről, és halottfehér arccal nézte a készüléket. Odanyúltam, kivettem a kezéből a kagylót, és a helyére tettem. Abban a pillanatban megcsörrent.


  –Nemes Albert – szóltam bele.


  –Adja Wiesenthanert! – csattant Maléter Pál hangja.


  Odanyújtottam a VHSz összekötőjének a kagylót. A tar férfi gépies mozdulattal elvette, és beleszólt.


  –Wiesenthaner… Értem… Azonnal… Adom… – mondta, és visszaadta nekem a kagylót.


  –Mit tehetek? – kérdeztem.


  –Kövesse Kádár főkapitány utasításait.


  –Természetesen – tettem le a kagylót, és a többi telefonra néztem, meg a tanácstalanul álló tisztekre, akik életük addigi legnagyobb sokkját élték át, és láthatóan – meg persze érthetően – nem tudtak mit kezdeni vele.


  Az Akadémián sok mindent tanítanak, jobbára olyan dolgokat, amiket az ember akkor és ott fölöslegesnek ítél, hogy aztán később beigazolódjon: valóban fölösleges volt. Erre viszont nincs kurzus, nincs előadás, nincs felkészítés, de ha lenne, az sem érne semmit. A levegőt nehéz, baljóslatú hangulat töltötte meg, keveréke a visszatartott pániknak és a kitörni készülő dühnek, de semmi sem történhetett, mert az ajtó kivágódott, és Kádár főkapitány jelent meg hamuszürke arccal, úgy bömbölve, mint egy felhergelt bika.


  –Nemes!


  Fogtam a zakómat, és követtem. Kádár olyan öles léptekkel haladt, hogy nekem is ki kellett lépnem. A folyosón szinte egymás sarkát taposták az emberek, külső szemlélő ideges kapkodásnak láthatta volna, de nem az volt: egy jól működő, olajozott szerkezet állt össze apró darabjaiból pillanatok alatt – egyszerre a krízis miatt és annak ellenére –, amely szerkezetnek én is része vagyok, és legtöbbjükkel ellentétben én tudom, hogy mire lehet számítani. Nem sok jóra.


  A páternosztert annyira betöltötte a fortyogó Kádár, hogy úgy éreztem, alig férek be mellé. Tenyerem hideg volt, szám száraz, és mindenre gondoltam, csak arra nem, ami történt. Ötvenötben a túszdráma során lépett először működésbe bennem ez az ösztön – másnak nem tudom nevezni –, hogy a miért helyett a hogyanra összpontosítsak, az lebeg előttem, semmi más. Ha azon lamentálok, hogy miért történt, ami történt, akkor nem vagyok képes hatékonyan végezni a munkámat. Arra kell koncentrálnom, hogy mit és hogyan kell tennem. Van ennek egyéni pszichológiája is, hiszen emlékszem arra, amikor apám halálakor anyám bevette magát a konyhába, és annak ellenére főzött éjfélig, hogy a háborús ínség miatt szinte üres volt a spájz.


  Van ennek szervezeti pszichológiája is. Nem hagyhatjuk, hogy az alantasainkat maga alá temesse az esemény súlya, azonnal tennivalót kell adni mindenkinek, feladatot, teljesítendő feladatot, mindenkinek azt, amiben a legjobb, amihez a legjobban ért – ezért kerültek a Készenléti Parancsnokságra csak olyanok, akik egy roppant kellemetlen és rigorózus kiképzésen vettek részt, és ugyan a legtöbbjük civil ruhát visel, fegyelmük – és figyelmük – a legkeményebb katonai egységeket idézi.


  A főkapitánynak mondania sem kellett, hova megyünk, tudtam magamtól. A válságterem mélyen Gotham City alatt helyezkedik el, volt már alkalmam többször belülről is látni, és minden egyes alkalommal azt kívántam, soha többet ne kelljen ezeket a betonfalakat néznem, és ezt a kellemetlenül száraz levegőt szívnom. A rendőrség belső válságtanácsa csak egyike a több, hasonló, hierarchikusan összeállított grémiumnak, amelyek egyfelől azt a célt szolgálják, hogy központilag kezeljék a kialakult helyzetet, másfelől meg azt, hogy azonnal kezelni kezdjék a helyzetet, mert akár csak egy rövid ideig tartó sokkos állapot is végzetesen bénítólag hathat arra, ahogy mi, a VHSz vagy adott esetben a honvédelem reagál. A rendőr-főkapitányság szűk vezetői köre az első állomás egy ilyen jellegű válság esetén.


  Ezt nem csak elméletben tudtam, hiszen évente legalább egyszer egy gondosan kidolgozott válságot kell megoldanunk, amiről azonban a rendőrség falain kívül senki sem tud, és ez így helyes.


  Ahogy kiszálltunk a garázs alatti mínusz kettediken, Kádár rántott egyet a vállán, rágyújtott, határozottan kinyitotta a válságterem ajtaját, és így förmedt az ott ülőkre:


  –Jelentést!


  Kádár mögött ellépve leültem az asztalhoz, a többi főkapitány-helyettes mellé. A betonfal sarkában elhelyezett magasfényű izzók egy vallatólámpa hangulatát idézték, ami nyilván nem volt véletlen. Ilyen helyzetben tisztán kell látni.


  Mind az öt főkapitány-helyettes jelen volt – noha érdemben csak hármuknak volt feladata –, egyenes háttal ülték körbe az ovális asztalt, és néztek Kádárra, aki öklével az asztalra támaszkodva figyelte a hátsó falnál felállított táblára serényen jegyzetelő két tisztet. Mindegyikük fején olyasféle fejhallgató volt, mint amivel az operatőrök tartják a kapcsolatot a közvetítő kocsival: egyik fülük szabadon, a másikon a fejhallgató habszivacs borítása. Sebesen jegyzeteltek a fehér táblára, Kádár bólintott, majd körbenézett.


  –Tapsra várnak? Füttyre?


  –A helyszínt lezártuk, biztosítottuk, folyamatosan érkeznek a rendfenntartók – közölte Sztrámer Emil közrendvédelmi főkapitány-helyettes, és vaskos ujjai közt szálfaegyenesen tartott ceruzájával lejegyzett valamit. Nem valamit: amit mondott. Sztrámer ezredes semmit sem bíz a véletlenre, és tudja, hogy az emlékezetnél csalfább társa az embernek nincs. – Félóra, és az egész környék hermetikusan le lesz zárva.


  –A tömegközlekedés átszervezése már folyamatban van – közölte magabiztosan Molináry Maya, a közlekedésrendészeti főkapitány-helyettes. Az ezredes a ráncainak köszönhetően legalább húsz évvel idősebbnek néz ki, ami azért csalóka, mert tapasztalata alapján is könnyen lehetne nyugdíjközelben, de a génjei sajátos játékot űznek vele. – A forgalmat eltereltük, a gyalogos hídon biztosítjuk a nyugodt átkelést, és amíg nem járnak az érintett metrók, addig a menetrendszerű hajókat csoportosíttattuk át, nehogy beduguljon a környék. A Lánchidat csak a rendőrség használhatja.


  –Mi az úristent mondhatnék? – csapott az asztalra Schreiber Aladár, bűnügyi főkapitány-helyettes olyan erővel, hogy még a csokornyakkendője is beleremegett. Kádár rendszerint nem tűri az ilyen kitöréseket, de az ezredesből indulat eddig kétszer tört ki az elmúlt tizennyolc évben. Egyszer, amikor igaza volt, és egyszer, amikor nem. – A nyomtechnikai csoport úton van, minden egység, mármint minden kerület minden elérhető és bevethető nyomrögzítője úton van. Negyedóra sem kell, és nekiállnak nyomokat gyűjteni, de… – tárta szét a kezét, és a tábla fölötti televíziókészülékre mutatott, amelyen a sikló romjai füstölögtek, a háttérben pedig a szobor csonkja meredt az égbe, akár egy törött sípcsont, ami abszurd módon sértette fel a bőrt. A levegőben helikopterek köröztek, feltehetően nagy lehetett a hangzavar is, de ebből mit sem hallottunk. Kocsis Valinak biztos volt mondanivalója, de az nem ért el hozzánk. – Először a romokat kell eltakarítani, hátha vannak túlélők – folytatta Schreiber, noha ő maga sem hitte, amit mondott.


  –Nincsenek – jegyezte meg Molináry.


  –Ezt csak akkor tudjuk meg, ha mindenkit kiástunk – szólaltam meg. – Addig…


  –Ami érdemleges nyom lehetett volna, az vagy felrobbant, vagy a törmelékek zúzták szét, vagy a romeltakarítás során fog megsemmisülni – folytatta Schreiber olyan hangon, ami éles ellentétben állt a csokornyakkendője sugallta személyiséggel.


  –De a robbanószerkezetnek csak sikerül valamiféle nyomát találni – mondta Molináry. – Egy ekkora detonációhoz bizonyára nem egy köteg dinamitot és félkilónyi C4-et használtak.


  –Hadd tegyem már fel a kérdést – szúrta közbe Sztrámer. – Ugyan senki sem tud válaszolni rá, de ki az úristen tette ezt? És miért?


  Kádár a Széchenyi parazsát fújta, mintha a cigaretta el akart volna aludni.


  –Haladjunk sorban – szívta le a füstöt, majd a tábla előtt álló fiatalemberre mutatott: – Mondja csak el, hol tartunk. Mit tudunk.


  A fiatalember nyelt egyet, ádámcsutkája ugrott egy nagyot, majd határozott hangon megszólalt, mialatt kollégája tovább jegyzetelt a táblára.


  –A sikló kocsijának összes utasáról feltételezzük, hogy meghalt: az elnök, a három nagykövet és a három testőr. A sínpálya tartószerkezete részben összeomlott, de ahogy egyelőre tudjuk, a törmeléknek ott nincsenek halálos áldozatai.


  –Legalább ennyi – szakadt ki Molináryból.


  –A szobor viszont, ami ugye a Citadella másik végében állt, szóval a szobor ugyan a hegyoldalra zuhant, de egy nagyobb darab leszakadt róla, és egy japán turistacsoportra esett. Legalább ketten meghaltak, tucatnyi a sebesült. A Citadella kiürítése jelenleg is folyamatban van, a helyszínen tizenegy mentőegység dolgozik, a súlyos sérülteket helikopterrel szállítják a Jánosba – fejezte be a fiatalember, és megtörölte a homlokát.


  Kádár bólintott, majd Sztrámer felé fordult:


  –Mi a helyzet az érintett követségekkel?


  –Mindegyik védelmét megerősítettük, és állandó kapcsolatban vagyunk az érintett diplomáciai testületek biztonságért felelős vezetőivel, illetve… – magyarázta Sztrámer, miközben szorgosan jegyzetelt.


  Bármennyire is akartam figyelni, bármennyire is kellett volna figyelnem, a képeket néztem, a pusztítás képeit, a romokat, amelyek ki tudja még, milyen közvetlen és közvetett károkat fognak okozni, így alig vettem észre, amikor nyílt az ajtó, belépett rajta egy tizedes, odahajolt Kádárhoz, és átnyújtott neki egy cetlit. Mindenki elhallgatott. Kádár rám nézett.


  –Jöjjön, Nemes. Az operatív irányítást Sztrámer ezredes veszi át – állt fel a főkapitány. – A nyomrögzítés nem lehet elég alapos, ezt tudjuk. – Schreiber bólintott, és mondani is akart valamit, de Kádár félbeszakította. – Tízkor találkozunk. Addigra többet fognak tudni – lóbálta meg kezében a Széchenyit, majd elnyomta a csikket. – Sztrámer ezredes szabad kezet kap.


  Sztrámer gondosan lejegyzetelte ezt a mondatot patinás ceruzatartójába fogott ceruzájával.


  –Addigra lesz pár verzióm az elkövető kilétére vonatkozóan – közölte Schreiber magabiztosan.


  –Helyes. Majd ossza meg Nemessel – vágta rá Kádár.


  Schreiber értetlenül, de nem ellenségesen rám nézett.


  –Az elkövető pontos kilétét Nemes alezredes fogja kideríteni – szólalt meg végül Kádár, és elindult az ajtó felé. – Neki kell segíteniük, hogy el is tudja fogni – bújt Kádár menet közben a zakójába, és olyan tempóban indult meg a lépcsőn, hogy csak a garázsba érve tudtam megkérdezni:


  –Mi az, amit nem tudok?


  Odakanyarodott egy páncélozott Pente, amiből a gyár évente csak párat készít, és azt is csak állami megrendelésre. Kádár beült a hátsó ülésre, én meg mellé huppantam. Be sem csuktam az ajtót, a Pente kinézetét és súlyát meghazudtoló gyorsasággal kanyarodott a kijárat felé. Ahogy kihajtottunk a szinte néptelen Körútra, még láttam, ahogy mögöttünk készenléti rendőrök lépnek ki a betonfal takarásából. Innét csak kihajtani lehetett.


  Kádár előszedett egy újabb Széchenyit, de mielőtt meggyújtotta volna, megropogtatta az ujjai közt, ahogy a régi időkben tették, amikor még vastag, nehezen égő dohányszálak is bekerültek a cigarettákba. A Pente tetején a villogó is elég volt ahhoz, hogy utat vágjunk a kocsik között, ahogy elhaladtunk a Majestic és az Excelsior ikertornyai között, és a sofőr alig lassított, amikor jobbra kanyarodott, és végiggurult a Belügyminisztérium épülete előtt. A behajtást lezáró kordonnál már vártak minket, és alig hagytuk magunk mögött, már vissza is húzták a helyére az útakadályt. A Lánchídon majdnem lépésben jutottunk át, olyan erős volt a forgalom: rendőrségi csapatszállítók, nyomrögzítő laborkocsik és mentők hajtottak át a Duna fölött. A hídról lekanyarodva egy kék villogós Mercedes sorolt be elénk, majd vezetett minket a villamossíneken át a Gellért felé. A szobor néhány darabja itt ért földet, a Gellért-hegy lábánál, amitől, mint valami háborús övezet, úgy festett a Szent Gellért rakpart: a síneken üres villamoskocsi vesztegelt, az úttesten egy Renault feküdt oldalára dőlve, mögöttünk földmunkagép kocogott lassan, mi meg nagy sebességgel követtük a Mercedest, kisebb-nagyobb betondarabokon áthajtva. Felnéztem a hegyre, de nem láttam semmit.


  –Mi az, amit nem tudok? – fordultam ismét Kádárhoz.


  Kádár letüdőzte a füstöt, olyan lassan és megfontoltan, mintha alaposan meg akarta volna rágni, aztán odanyújtott egy gyűrött cetlit.


  –Vegye csak el – bökött felém a fejével, az orrából lassan kígyózott elő a füst.


  KETTŐ


  Elvettem tőle. EZ A FÉNY NEM A MI FÉNYÜNK. EZ A FÜGGETLENSÉG NEM A MI FÜGGETLENSÉGÜNK. EZ A HAZA NEM A MI HAZÁNK. Arcomat egy pillanatra a kezembe temettem, és az ujjaimat a halántékomra szorítottam. Ezek a szavak, ez a pökhendiség, ez a tényszerű tagaddássorozat egyetlen ember sajátja. Nem voltam meglepve, jóllehet évek óta nem hallottunk felőle.


  –Hogy az a…


  –Mondja csak ki nyugodtan, alezredes. Csak bátran. Én már kimondtam.


  Csak fújtam a levegőt, majd kiegyenesedtem.


  –A büdös rohadt mocskos hétszentségit!


  –Én ennél kicsit erősebben fogalmaztam, de egyre gondolunk – bólintott Kádár. – Most már érti?


  –Bárcsak ne érteném – feleltem, és kapaszkodtam, ahogy a sofőr csikorgó kerekekkel bekanyarodott a Gellért Szálló egyik szervizbejáratán, aminek létezéséről talán száz ember tudott, de senki sem beszélt.


  Legalább két generáció mérnöki munkáját dicséri, hogy az innét alig ötszáz méterre lévő Citadellát megrázó, a siklót összedöntő robbanásból a hegy gyomrában semmit sem lehetett érezni. A Pente lendületesen hajtott egyre lejjebb és lejjebb a betonrámpán, egészen a mínusz negyedikig. Most jártam itt először, és ha őszinte akarok lenni, nem akartam belülről látni a Nemzeti Krízisközpontot, ami a rendőr-főkapitányság válságtanácsa fölött van eggyel. Soha. Vagy ha mégis, akkor sem hivatalból. Hogy másképpen hogyan járhattam volna a Nemzeti Krízisközpont főparancsnokságában a Gellért-hegy gyomrában, azt nem tudom, de akkor is teljes életet éltem volna, ha soha nem látom közelről a földrengésálló, nukleáris árnyékolással ellátott bázist, amelynek saját generátorparkja teljes energiaellátást képes biztosítani legalább harminc napig. Az élet akár meg is állhat odafenn, de itt lenn egy hónapja van az embereknek, hogy cselekedjenek, akármi miatt is kerültek csapdába.


  A központ titkosított gerinchálózaton kapcsolódik az országos hírszerző és elhárító rendszerhez, és az egész egy kicsit hasonlít egy James Bond-film díszletéhez, csakhogy itt csupa valóságos gonddal terhelt valóságos ember tette a dolgát. Annyiban még hasonlított helyzetünk a brit ügynökéhez, hogy mi is pontosan tudtuk, hogy ki a főgonosz.


  –Ez honnét van? – kérdeztem Kádártól, amint a sofőrünk leparkolt a mínusz negyediken. Kádár elkapta a sofőr tekintetét a visszapillantóban, a férfi értett a szóból, kiszállt a Pentéből, és rágyújtott.


  –Minden rádió- és tévétársaság megkapta, szinte azonnal a merénylet pillanatában. Volt, akiket telefonon hívtak, volt, ahova cetlit dobtak be.


  –Ez nem lehet Báthori – ingattam a fejem.


  –Ebben egyetértünk. Szerintem sem lehet Báthori – felelte Kádár. – Csak éppen az a baj, hogy ő az.


  –Honnét került elő?


  Kádár megvonta a vállát, és úgy nézett ki a Pente ablakán, mintha legalábbis a kivilágított, nagyvilági és pezsgő esti Dunakorzót csodálná, nem pedig egy bunker betonfalát látná. Kifújta az ablak résén a füstöt.


  –Honnét tudjam? Egy kő alól. Egy pöcegödör aljából.


  Sóhajtottam.


  –Biztos?


  –Amennyire lehet, igen. Az EMK TV szerkesztőségét egy fiatalos hangú férfi hívta fel, és közölte, hogy A Fejedelem kardja követte el a robbantást, és…


  –És?


  –Magának külön üdvözletet küldtek.


  –Micsodát?


  –Most nem fogunk beszélgetni Nemessel. Mert nincs miről. Nincs tárgyalás, nincs alkudozás – idézte Kádár, és a fejét ingatta.


  –Ez még nem jelenti azt, hogy Báthori volt.


  –Hányszor bánta meg, hogy nem lőtte le, amikor lehetősége volt rá? – nyitotta ki Kádár a Pente ajtaját, és visszanézett.


  –Eddig csak egyszer – feleltem.


  Kádár kiszállt, egy ajtóhoz ment, a billentyűzeten beütötte a számkódot, mire az ajtót belülről kinyitotta egy rendkívül rosszarcú kommandós, és addig állta el az utunkat csőre töltött fegyverével, amíg alaposan át nem tanulmányozta az igazolványunkat. Az ajtó csapódott mögöttünk, Kádár meg zsebre dugta a kezét, rám nézett, és így szólt:


  –Mielőtt bemegyünk, egyvalamiben meg kell állapodnunk.


  –Jelesül?


  –Ezt az embert maga fogja kézre keríteni. Senki más. Amit csak lehet és kell, megkap, Nemes alezredes, de nekem tudnom kell, mielőtt bemegyünk, hogy maga pontosan mit is fog tenni. – Egy egészen kicsit hátralépett, ami még annál is kellemetlenebb volt, mintha felém közelített volna.


  Nem kellett a válaszon gondolkodnom, mert akkor is ezt mondtam volna, ha Kádár nem szorít sarokba.


  –Pontosan mit fogok tenni? El fogom kapni.


  Kádár bólintott, majd megindultunk a csupasz betonfolyosón, amit csak a neonok erőszakos fénye világított be, megállt egy, a többitől semmiben sem különböző ajtó előtt, és benyitott. A helyiséget egy óriási asztal töltötte be, körös-körül monitorok, táblák és térképek. Az asztal mögött ott ült a Nemzeti Krízisközpont teljes irányítása, az az öt ember, akiken az ország sorsa múlik válság idején. És persze a frissen érkezett Kádár, a hatodik. Volt időm és alkalmam megszokni, hogyan alakul át egyetlen pillanat alatt egy kedélyes és joviális munkakapcsolat éles helyzetben. Mindenkit ismertem az asztal mögött, a Nemzeti Krízisközpont minden tagját, és nem csak azért, mert páran a Honvédelmi Tanácsnak is tagjai voltak. Kopácsi Sándor dandártábornok országos főkapitányt és Keresztes-Fischer Béla belügyminisztert hivatalból ismerem: az előbbi csikorgó foggal vette tudomásul, hogy a tizenöt évvel ezelőtti túszmentő akcióm után én lettem – akaratom ellenére – a díszrendőr; a másik kíméletlenül taposott ki belőlem egy-egy zűrös ügyben mindent, amit csak tudott. Maléter Pál honvédelmi miniszterrel kétszer is lekezeltem már, de a Hogy van?-on kívül nem volt másról mit beszélnünk. Pokorny Évát Ujszászy István halála után, alig két éve nevezték ki a VHSz élére, és azóta kétszer tartott nekünk zárt eligazítást különösen kényes helyzetek előtt, és amíg az elején bedőltem a cicakeretes szemüvege feltételezett bohóságának és kedélyességének, ma már centivel számolom ki a három lépés távolságot.


  Kádár kihúzta a székét, és intett nekem is, hogy csatlakozzam. Letelepedtem egy forgószékre a fal mellett.


  –Szeretném, ha mihamarabb végeznénk – szólalt meg Maléter sötét tekintettel, ami legalább annyira lehetett a közvetlen sokk, mint az előtte álló napok előzetes eredménye. – Innét rögtön a Honvédelmi Tanács ülésére megyünk a belügyminiszterrel – intett Keresztes-Fischer felé, aki még a szokottnál is szögletesebben ült az asztalnál, és hosszú ujjait egy mappán nyugtatva bólintott.


  –Mit tudunk, főkapitány? – kérdezte Kádártól.


  –Összesen nyolc halott – kezdte Kádár. – Ismeretlen robbanószerkezet és robbanóanyag. A felelősséget a Báthori-féle Fejedelem-szervezet vállalta.


  –Mindannyian láttuk az üzenetet – nézett Kádárra Maléter bozontos szemöldöke alól. – Honnét tudja, hogy Báthori volt?


  –Onnét, hogy Nemes alezredes tudja – intett felém Kádár.


  Nem ellenkeztem, mert ismerem jól Kádár ilyen és ehhez hasonló húzásait.


  –És maga miért nem tudta? – fordult Maléter hibátlan ütemérzékkel Pokorny Éva felé, mire a levegő szinte láthatóan megfagyott.


  Pokornyval sok mindent lehet csinálni, de a szőnyeg szélére állítani nem. A két tiszt, akik a térképek és a táblák előtt matattak, mindent megtettek, hogy beleolvadjanak a háttérbe. Én meg pont ezért ültem a fal mellé. Olyan visszafogottan és rejtetten tajtékzó erők tomboltak, amik engem csak elsodortak volna. Ahogy Kádárt is, aki gyakorlatilag egy perc alatt áthatolhatatlan füstfelhőt fújt maga köré.


  Pokorny levette a cicaszemüveget, és elővillant az a pillantása, ami nem kis szerepet játszhatott abban, hogy a Védelmi és Hírszerző Szolgálat vezetője lett. Az egy dolog, hogy a legendás Pokorny Herman lánya, aki úgy néz ki, mint egy nyugdíjhoz közelítő, a betegei által nagy becsben tartott, szabadidejében kötni és kertészkedni szerető vidéki körorvos, az meg egy másik, hogy lehet vele ujjat húzni, csak éppen nem érdemes. Pokorny Éva – akit csak suttogva mertek Catwomannek hívni a háta mögött – megvonta a vállát, és mintha kicsit szét is tárta volna a karját.


  –Mert nekünk nem küldtek ilyet – mutatott a cetlire.


  –Félreértett – mordult Maléter. – A merényletről miért nem tudott?


  –Nos…


  –A kérdés nem csak engem foglalkoztat – fújta ki a levegőt Maléter, akin az öltöny is úgy áll, mintha altábornagyi egyenruha lenne. – Sulyok miniszterelnök válaszokat vár.


  –Meg is fogja kapni őket – felelte Pokorny. – Együtt megyünk a Honvédelmi Tanács ülésére.


  –Mit fog akkor tudni, amit most nem tud? – állt fel Maléter. Magas, szikár alakja szinte betöltötte a helyiséget. – Hogyan találja meg a választ arra a kérdésre, ami hazánk biztonsága szempontjából a legfontosabb? A kérdésre, amelyért Horthy elnök az életével fizetett, a három nagykövetről és a világszintű diplomáciai botrányról nem is beszélve?


  Pokorny nem felelt.


  –Hm? – húzta fel Maléter a szemöldökét, majd crescendóba váltva harsogta: – Hogy az úristenbe nem tudott erről SENKI SEM?


  Én ugyan csak a kispadon ültem, a kérdésre semmilyen formában nem válaszolhattam, de szívem szerint ugyanezt kiáltottam volna Pokorny felé én is.


  –Én… – kezdte Pokorny, láthatóan pokoli kínok között.


  –Csak azt ne mondja, hogy nem tudja – magasodott fölé Maléter. – Mert magának pont az a dolga, hogy tudja! Magának mindent tudnia kell, mindenről tudnia kell, és ha tényleg ez az erdélyi elmeháborodott mészáros robbantotta fel a… mindenünket, akkor magának erről tudnia kellett volna – csapott Maléter az utolsó szavaknál az asztalra.


  Noha nincsen miniszteriális alá- és fölérendeltségi viszony közte és a VHSz mindenkori vezetője között, mégis úgy kérte számon Pokornyt, mint a felettese, és ahogyan azt bárki megtehette a Nemzeti Krízisközpontban, a Honvédelmi Tanácsban és a Parlament titkos nemzetbiztonsági albizottságának titkos ülésén.


  –Mi a következő lépés? – kérdezte Keresztes-Fischer, akit láthatóan nem Pokorny vergődése érdekelt, hanem az, hogy mihamarabb továbbmehessen a következő megbeszélésre.


  –A romeltakarítás folyik – felelte Kádár. – A nyomrögzítés is. A helyszín biztosítása folyamatos.


  –A Budapesti Nagyvárosi Térség rendőri állománya készenlétben áll, bármikor bevethetők, csak Kádár főkapitány szavára várnak – folytatta Kopácsi, és Kádárra nézett. – A határokat lezártuk, Ferihegy további intézkedésig nem fogad és nem indít járatokat. Egyedül a dunai átkelők maradtak nyitva, a hajóforgalom nem torlódhat fel, de az ellenőrzést megszigorítottuk. Egyben javaslom a kijárási tilalom bevezetését.


  –Támogatom – bólintott Maléter. – Hajnalig.


  –Kivitelezhetetlen – rázta a fejét Keresztes-Fischer, hosszú ujjait még mindig a mappán nyugtatva. – Ki-vi-te-lez-he-tet-len. Azon túl, hogy kizárt. Felejtsék el. Nem lesz itt sem pánik, sem félelem.


  –Már van mindkettőből – jegyezte meg Pokorny.


  –Éppen ezért nincs szükség többre.


  –A honvédelem készen áll – tette kezét a forgószék támlájára Maléter. – Azonnal riadókészültséget rendeltem el – közölte, és felsorolta a részleteket. – A mozgósításra is készen állunk, belügyminiszter – nézett jelentőségteljesen Keresztes-Fischerre.


  –A mire? – kapta fel a fejét Pokorny. – Uraim, mondják, hogy nem akarják a hadsereget mozgósítani.


  Maléter komoran bólintott, hatalmas homlokát összerántották a ráncok.


  –Súlyos támadás érte hazánkat, és felelőtlenség lenne nem felkészülni egy fegyveres támadásra.


  –Ebben igaza van – helyeselt Kopácsi, majd kicsit kövérkés kezével megdörgölte a halántékát. – Csak azért, mert kaptunk egy üzenetet, ami egy őrült terroristacsoportra utal, még nem lenne szabad hinnünk neki. Könnyen lehet, hogy csak a figyelmünket akarják elterelni, mialatt nemsokára megindul a…


  –Kérem – emelte fel kezét a belügyminiszter. – Kérem. A riadókészültség egyelőre elegendő, lévén a katonai elhárítás és a polgári hírszerzés semmilyen gyanús csapatmozgásról vagy eseményről nem számolt be a határainkon. Igaz?


  –Pontosan – vágta rá Pokorny, Malétert megelőzve, aki a gyanús események hiányát még gyanúsabbnak ítélte maguknál a lehetséges eseményeknél. – Kapcsolatban vagyunk a határmenti irodánkkal. Ők a helyszínen figyelik a környéki mozgásokat, illetve felvették a kapcsolatot a külföldre telepített ügynökökkel. A teljes sokkot és a megdöbbenést leszámítva semmiről nem tudtak beszámolni.


  –Miniszter úr? – nézett Keresztes-Fischer Maléterre, aki mereven, szinte kimérten válaszolta:


  –A honvédelmi hírszerzés és elhárítás semmiről nem hallott, de ez nem jelenti azt, hogy…


  –A riadókészültség elegendő – bólintott a belügyminiszter. – Minden másról úgyis a Honvédelmi Tanács dönt.


  Maléter a fejét ingatta.


  –A kijárási tilalom…


  Keresztes-Fischer középső ujja felemelkedett a mappáról, és ez elég is volt ahhoz, hogy Maléter ne folytassa.


  –A merénylő nyilván azt akarta, hogy súlyos sebet ejtsen rajtunk, amit már elért. Ne hintsünk bele még sót is. A fentieken kívül mit kell tennünk még?


  –A rendőr-főkapitányság válságstábja már készíti a listát Báthori kapcsolatairól.


  –Remek.


  –A lista elég rövid lesz – szólaltam meg, mire Kádár rántott egyet a vállán, és a fejét ingatta alig észrevehetően, de nem érdekeltek a politikai játszmái, mert tudtam: most csak előrevetíti, hogy milyen szorgalmas és hozzáértő az ő válságstábja, jóllehet aligha tudunk bármit is tenni Báthorival kapcsolatban. Szellemekkel nehéz harcolni, márpedig Báthori mostanra szellemmé vált: saját maga és egy ordas eszme kísértetévé.


  –Mert? – ült vissza Maléter, én meg Pokornyra néztem, aki úgy bólintott, mint aki most olvasta össze a lottószelvényét a nyertes számokkal, és kiderült, hogy egyet sem sikerült eltalálnia.


  –Pokorny főigazgató bizonyára ki fog javítani, de amióta Bédy Viktóriát letartóztattuk, azóta Báthorinak semmilyen érdemi kapcsolata nincs az országban – feleltem.


  –Ez így nem feltétlenül a teljes igazság – forgatta Pokorny a tollát a kezében. – A VHSz természetesen rajta tartja a szemét A Fejedelem kardjával és a Báthorival kapcsolatos személyeken és szervezeteken, ám ezek listája valóban rövid – sóhajtott bosszúsan. Mi természetesen figyeljük őket. Ez a dolgunk.


  –Akkor mégis hogyan követhettek el ilyen szörnyűséget, Éva? – nézett rá a belügyminiszter, és most először hallottam megtörtnek a hangját. – Ha figyelték, akkor mégis hogyan?


  Pokorny felállt, és széttárta a karját.


  –Nyilván nem azok voltak benne a merényletben, akiket mi figyelünk.


  –Hanem?


  –Nézzék – lépett oda a Magyarország-térkép elé olyan sebesen, hogy a fiatalember alig bírt elugrani előle. – Nem magyarázom a magyarázhatatlant, de lássuk a tényeket, amiket mindenki ismer, ugyebár – mondta, de hogy ez kérdés volt, állítás vagy felszólítás, meg nem tudtam volna mondani. – Báthorit évek óta nem látta senki sem Erdélyben, sem nálunk. Fél méter magas jelentéshegyet tudok az asztalra tenni azokból az információmorzsákból, amiket összegyűjtöttünk, csak éppen semmire sem jók, így…


  –Honnét tudja, hogy semmire sem jók? Nem kellene újra elemezni az összeset? – mordult Kopácsi.


  –Mit gondol, mit csinálnak a kollégáim, amíg én itt tartom a kiselőadást? – vágott vissza Pokorny.


  Ezek ketten soha nem szívelték egymást, elég meredek pletykák jutottak a fülembe a csörtéikről, de eddig egyenes adásban még nem volt szerencsém hozzá. Milla megőrülne, ha láthatná, hogyan sistereg a levegő a két ember között, hogyan töltik meg a helyiséget az utálat tüzéből felszálló szikraszerű, mérgező pernyedarabok.


  –Persze hogy újraértékeljük az összes információt, és persze hogy újra kihallgatjuk Bédyt is.


  –Ezt majd Nemes alezredes fogja megtenni – szólt közbe Kádár. – A nyomozást ő vezeti.


  –Ez nem a maga döntése, főkapitány – jegyezte meg Maléter.


  –Ez az én előzetes döntésem, és biztos vagyok benne, hogy a Honvédelmi Tanácsnak sem lesz ellene kifogása – dobolt az ujjával Keresztes-Fischer. Megnyúlt arcáról eltűnt minden érzelem, szája egyenes ívben feszült szürke bajusza alatt. – Nemes alezredes a detektívtestület vezetője, a kapitányság legtapasztaltabb nyomozóinak egyike, ha nem a legtapasztaltabb, és ha ez nem lenne elég, akkor ő az egyetlen, aki ismeri ezt a nyomorult Báthorit. Mit jelent maga szerint az üzenet? – nézett rám.


  –Pontosan azt, amit maguk szerint is – álltam fel. Báthorinak hatvannyolc óta még csak az árnyékát sem láttuk.


  –Azóta, hogy Bédyt lekapcsolták? – kérdezte Maléter.


  –Igen. Akkor felszívódott. Gyakorlatilag az olimpia után. Akkor még volt egy erőtlen próbálkozásuk – idéztem fel az eseményeket szándékaim szerint tényszerűen és érzelemmentesen. – Johnny Wilkerson haláláért akarták vállalni a felelősséget, de…


  –Még csak nem is Báthoriék voltak – szakított félbe Pokorny. – Pár hülyegyerek Soroksáron jó mókának gondolta. Jövőre szabadulnak.


  –Bédynek mi volt a kapcsolata a szervezettel? – firtatta Maléter, mintha ennek most bármiféle gyakorlati jelentősége lett volna. – Vagy Báthorival?


  –Csak a szervezettel volt kapcsolata – vágta rá Pokorny türelmetlenül. – Biztos, hogy most bele akarunk merülni Bédy Viktória hazaárulási ügyébe? Ennél fontosabb dolgunk is van – nézett körbe. – Vagy?


  –Két téma maradt, az egyik kérdés, és talán a másik is az – szólalt meg Kádár.


  –Mondja, főkapitány – intett Keresztes-Fischer.


  –A VHSz, gondolom, mindenkit begyűjt, aki bármilyen formában Báthori köréhez köthető – nézett Kádár Pokornyra, aki szenvtelen tekintettel figyelt cicaszemüvege mögül. – Az állomány a rendelkezésére áll – tette hozzá.


  –Köszönöm, egyeztetünk – felelte Pokorny, és szükségtelen volt hozzátennie, amit én pontosan, a többiek csak nagy körvonalakban láttak: alig volt bárkit is begyűjteni.


  –Mi lesz a sajtóval? – mutatott Kádár a tévékészülékre, amiben éppen felhevült politikusok vitatták meg a helyzetet felhevült újságírókkal. Szóról szóra le tudtam volna írni, hogy ki mit mond. Kállay Kristóf külügyminiszter felindultan és kócosan nyilatkozott a CBS-nek, majd utána rögtön a választási kampány két fő- és egy mellékszereplőjének vágták be három-négy mondatát. Bieńkowska-Berzeviczy Karolina, a Liberális Centrum Párt jelöltje, főpolgármester-helyettes könnyektől csillogó szemmel beszélt, ellenfele, a technokrata Vásárhelyi Miklós, a Független Várospolitikai Csoport vezetője olyan ideges volt, hogy a szavakat sem találta, ellentétben Herwig Antallal, az erdélyi születésű, MSZDP-s színekben induló jogásszal, aki úgy rázta az öklét, mint egykoron Mussolini. Elég volt a képsorokat látnom, könnyedén el tudtam képzelni, miket mondanak.


  –A sajtóközleményt mindenki olvasta – bólintott a belügyminiszter. Én speciel nem, de azt is le tudtam volna írni magamtól. – Kulcsár pontosan tudja, mit kell írni, mondani, csinálni.


  –Nem a kormányszóvivői szerepkörre gondoltam – jegyezte meg Maléter.


  –Én sem – felelte Keresztes-Fischer, és felállt. – Nekünk most mennünk kell.


  –Még egy kérdés – szólalt meg Kádár, ahogy hamuzott. – Mi lesz a választással? Két hét múlva új főpolgármestert kell választanunk.


  –Még nem tudom – felelte rezignáltan a belügyminiszter. – Nem tudom, főkapitány. Értem a kérdését, jogos is, és…


  –El kell halasztani – szólalt meg szinte egyszerre a honvédelmi miniszter és az országos főkapitány.


  –Ez az én döntésem – jelentette ki karcosan Keresztes-Fischer. – És még nem döntöttem el, hogy mi fog történni.


  Maléternek nagyon nem tetszett a válasz, és meg tudtam érteni. Báthori és a terrorszervezete ennél rosszabb időpontot nem is választhatott volna. Az előttünk álló két hétre, azaz tizennégy napra a következő programcsomagot sikerült besűrítenünk: a köztársaság kikiáltásának és függetlenségünk kinyilatkoztatásának huszonötödik évfordulója, a Függetlenségi Emlékmű felavatása, valamint az időközi főpolgármester-választás.


  A belügyminiszter megsimította bajuszát.


  –A mindenki által ismert protokoll szerint járunk el. Holnap reggel hatkor összeül az Összevont Műveleti Egység. A pontos összetételét maguk határozzák meg – nézett Kádárra és Pokornyra. – További rendelkezésig Nemes Albert alezredes vezeti az egységet – erősítette meg ad hoc kinevezésemet Keresztes-Fischer olyan határozottan, hogy még Maléter sem kekeckedett.


  –Értettem.


  –Négyóránként írásos jelentést adnak, óránként szóbelit. Nincs túl apró részlet, nincs felesleges nyom…


  –Nincs hibahatár, csak eredmény – fejeztem be a mantrát. Nem tudom, ki és mikor találta ki ezt a mondókát, de nincs olyan rendvédelmis az országban, aki ne tudná álmából felkeltve is elszavalni.


  Keresztes-Fischer bólintott, és kifelé menet odaejtette elém a mappáját. Kopácsi és Maléter kurtán biccentettek, Pokorny viszont magához intett. Én voltam a legjobban meglepve, milyen finom parfümöt használ.


  –Ez a maga magánszáma lesz, Nemes – mondta, és összefonta karját a mellén. Kosztümkabátja olyan sima volt, mintha nem ebben töltötte volna az egész napját. Kádár az egyik fiatalemberrel beszélgetett a tábla előtt, de láttam, hogy minden mozdulatunkat követi. Egyes pletykák szerint megtanult szájról olvasni, de ezt tényszerűen tudom cáfolni, különben nem itt lennék, a Nemzeti Krízisközpontban, hanem Kapuváron igazgatnám valamelyik rendészetet, vagy az idegent vagy a közlekedést. – Minden Pillértől a legjobb emberemet delegálom az Egységbe. Ha valamit nem kap meg, ha valamit kevésnek talál, ha valamire szüksége van, bármire, alezredes, engem keressen. Ez az első ilyen ügye, ugye?


  –Nos, volt már a túszejtés és Visegrád…


  Pokorny a fejét rázta, erős szálú, szőkésbarna haja lassított felvételben követte nyaka mozgását.


  –Az más helyzet volt. Akkor terepen volt, a sűrűjében benne, nem kellett ezzel is számolnia – mutatott körbe.


  –Ez esetben ez az első alkalom, főigazgató – feleltem. Eddig csak hallottam a Krízisközpontról, soha ilyen közel nem kerültem még az országos válságkezeléshez.


  –Nézze – hajtotta le a fejét egy kicsit Pokorny. – Azt tudom magáról, hogy egyenesen és tisztességesen játszik.


  –Igyekszem.


  –Na, az itt kevés lesz. Igyekezni a klotyóra kell.


  –Értem.


  –Nem azért mondom el ezt magának, mert azt hiszem, hogy ezt magától nem tudja, hanem azért, mert el kell mondanom. Ez a dolgom. A feladatom – közölte Pokorny olyan komorsággal, ami csak az igazán nagy bajban lévők sajátja.


  –Értem.


  –Akkor azt is érti, ugye, amit mondtam. Nem véletlen, hogy a Műveleti Egységnek csak a rendőrség és mi adjuk a tagjait. Nincs ott a belügy, a honvédelem, a miniszterelnökség, és még ki tudja, kicsoda. Ennél szűkebb kör nincsen. Itt senki sem hátráltatja, senki sem akadályozza, amit kér, megkapja.


  –Ezt a főkapitány is mondta – feleltem. – Igaz, ez a legkevesebb, ha eredményeket akarunk.


  Pokorny szárazon elmosolyodott, ami furcsa módon remekül illett a cicaszemüveghez.


  –Itt nincs B verzió, itt csak eredmény van. Vagy nincs.


  –Ezzel tisztában vagyok.


  –Biztos vagyok benne – emelte fel Pokorny a hangját, és Kádár felé intett –, hogy a főkapitány minden segítséget megad maguknak. Ahogy én is.


  –Értem.


  –Addig kerüljön képbe – tolta oda az asztalon azt a vastag mappát, amit eddig ki sem nyitott. – Reggelig még van ideje – mondta. – Óhatatlanul is eszembe jut a nagybátyja meg a biatorbágyi merénylet – jegyezte meg váratlanul.


  –Nincs ezzel egyedül – feleltem.


  –Nemes Sándor detektív nélkül nem kapták volna el Matuskát – nézett rám szemüvege mögül Pokorny. – Minden jót, főfelügyelő – biccentett a VHSz főigazgatója, és kisietett a helyiségből.


  Felvettem a mappát, és éppen csak kinyitottam, amikor Kádár elindult az ajtó felé. A jelek szerint mindent megbeszélt a fiatalemberrel, és a főkapitány az az ember, aki vagy elsőnek szeret távozni, vagy utolsónak.


  –Gatya felkötve, alezredes?


  –Fel.


  –Madzag megcsomózva?


  –Duplán.


  –Most visszamegyünk a kapitányságra, oda hozzák a belépőjét meg az aláírandó papírokat. Pokornyt ismerve azon sem lennék meglepve, ha már ott lenne egy embere a Madách téren.


  Kádár elindult a folyosón, és én szorosan követtem, mert gőzöm sem volt arról, hogy merre járunk. Végül kinyitott egy ajtót, ami a garázsba vezetett. Beültünk a Pentébe, a sofőr egyesbe tette a kocsit, majd felhajtottunk a betonrámpán. A tetején a már ismert fekete Mercedes várt minket, hogy visszavigyen Gotham Citybe.


  –Kit akar a Műveleti Egységbe maga mellé?


  –Jót kérdez, főkapitány – feleltem.


  –Nem mintha figyelembe kellene vennem az igényeit, de ha most azt mondja nekem, hogy a Gostit, akkor én…


  –A Gosti már le van szerelve. Egy ideje.


  –Ami nem akadályozta sem őt, sem magát abban, hogy együtt nyomozzanak – ingatta a fejét Kádár, mintha nem ő hagyta volna jóvá Gosti bevonását a Markovits-féle ügybe.


  –Én az Eleket javaslom.


  –Ügyes fiú.


  –Ronda nyakkendőkkel – fújta Kádár a füstöt. Puritánságába nem fért bele sem a mintás nyakkendő, sem az automata karóra.


  –Viszont ügyes. A Johnny Wilkerson-nyomozásból kivette a részét. A Markovits-ügyről nem is beszélve – bólintottam. Nekem most nem egy versenytársra volt szükségem, vagy egy öreg igáslóra, és nem is egy ifjú titánra. Hanem Elek Andrásra.


  –Külön kocsija is lesz, sofőrrel – szólalt meg Kádár, ahogy a gyász fojtott fényébe burkolózott várost nézte. Amerikában állítólag már lehet olyan villanykapcsolót kapni, amivel a fényerő szabályozható. Talán Pestnek is van egy ilyen kapcsolója, mert még a legharsányabb fények is tompák voltak, a Duna-part hotelei, a Parlament, sőt még a rakpart harsány izzói is visszafogták magukat.


  –Nem kell.


  –Az senkit sem érdekel. Kap.


  Nem feleltem.


  –Azt ugye tudja, Nemes, hogy akármi is ez az egész, akármi történt is, akárki követte is el, akárhogyan, akármivel…


  –Igen?


  –Ez Pokorny sara.


  Lassan bólintottam. Ezt nemcsak én tudtam, hanem mindenki, Pokornyval az élen. Még akkor is az ő sara, ha nem az ő sara.


  –Olyan kémfőnök a világon nincs, aki nem sáros nyakig egy ilyen horderejű ügyben.


  –Tudom.


  –Ha nem tudott róla, hogy mi történik, azért. Ha tudott róla… – hallgatott el Kádár.


  –Ezt nem mondja komolyan, főkapitány.


  –Pont magának, pont itt és pont most kell magyaráznom, hogy mi a nyomozás első fázisa? Verziók felállítása. Ez a két verzió van, Nemes. Nem lehet harmadik.


  –Én abból indulok ki, hogy nem tudott róla – feleltem, amikor a Mercedes majdnem kifarolva került ki egy markolót. – Nem tudok másból kiindulni.


  –Értem. Ezt a nyomozást maga vezeti.


  Mintha emlékeztetnie kellett volna rá.


  –A nagybátyja…


  –Ha most azt mondja, hogy nélküle Matuskát… – fortyantam fel.


  –Nemes Sándor kivételes nyomozó volt. Ő meg tudta oldani a biatorbágyi merényletet.


  –Látnom kellene az analógiát?


  –A micsodát? – kérdezte Kádár, majd színpadiasan bólintott. – Párhuzamra gondolt, nem?


  –Arra is – sóhajtottam.


  –Biatorbágy nemcsak Magyarországot rázta meg, hanem egész Európát – nézett rám Kádár.


  –És egyetlen nyomozó makacs kitartása mutatott példát mindenkinek.


  –Köszönöm, főkapitány, értem.


  –Ebben az egyben biztos vagyok, alezredes. Hogy érti. Nem csak a dolgát, hanem azt is, amit mondok.


  Meg amit nem, azt is. Azt külön szeretem, amikor Kádár balerinákat megszégyenítő könnyedséggel tol rám dolgokat és feladatokat, esélyt és teret sem hagyva mérlegelésre, még kevésbé hibákra. A nyomozást természetesen én vezetem, de az eredményét – mert lesz neki, akár rágja Kádár a májamat, akár nem – a főkapitány tűzi majd a kalapjára. Azt a hibát soha nem követné el, hogy magának sajátítsa ki egy ilyen horderejű ügy megoldását, de mindenhol és mindenkivel érezteti, hogy nélküle ez az ügy sem lett volna megoldva. Ő ebből a kottából zenél, én meg egy másikból, nevezetesen a sajátomból. Ennek ellenére ritkán hajlunk kakofóniába, viszont most minden attól függött, hogy kikkel kell együtt játszanom.


  Ez a link az Ezek vagyunk című, a Második Magyar Köztársaság kikiáltásának és függetlenségének 25. évfordulójára 1970-ben kiadott – pdf és epub formátumban ingyenesen letölthető – tanulmánykötethez viszi az olvasót.

  Ez a link a Második Magyar Köztársaság kikiáltásának és függetlenségének 25. évfordulójára készült, Vágó József megvalósult terveit bemutató fotóalbumhoz viszi az olvasót.

